Bohlokoa ba ho bala ka sepheo se setle boa hlaka ha re hlahloba litlaleho tsa Likosepele. Ka mohlala, Kosepeleng ea Matheu, re fumana Jesu a botsa baeta-pele ba bolumeli ba rutehileng lipotso tse kang “Na ha lea bala?” le “Na ha le e-s’o ka le bala see?” pele a araba ka Mangolo lipotso tsa bona tse bolotsana. (Mat. 12:3, 5; 19:4; 21:16, 42; 22:31) Thuto e ’ngoe eo re ithutang eona mona ke hore haeba re bala ka sepheo se sa lokang, re ka etsa liqeto tse fosahetseng kapa ra sitoa ho utloisisa ntlha ka ho feletseng. Bafarisi ba ne ba bala Mangolo kahobane ba ne ba nahana hore ka ’ona ba ne ba tla fumana bophelo bo sa feleng. Jesu o ile a bontša hore moputso oo, ha o fuoe batho ba sa rateng Molimo le ba sa amoheleng tsela ea Hae ea poloko. (Joh. 5:39-43) Sepheo sa Bafarisi e ne e le sa boithati; kahoo, liqeto tsa bona tse ngata li ne li fosahetse.